Diari Oficial de la Generalitat Valenciana


Sumari del DOGV 7390, del 28-10-2014 (2014/9713)

ORDE 85/2014, de 23 d'octubre, de la Conselleria d'Educació, Cultura i Esport, per la qual es regulen les assignatures optatives, el treball de fi de títol i les pràctiques acadèmiques externes dels estudiants d'ensenyances artístiques superiors dels centres de l'Institut Superior d'Ensenyances Artístiques de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/10/23/85/dof/vci/html**

### Dades del document

Número de DOGV
:   7390

Data del DOGV
:   28-10-2014

Secció del DOGV
:   I. DISPOSICIONS GENERALS

Número del document
:   2014/9713


Data del document
:   23-10-2014

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * educació artística
    * legislació
    * programa d'ensenyament
    * pràctiques de formació
    * legislació escolar

ORDE 85/2014, de 23 d'octubre, de la Conselleria d'Educació, Cultura i Esport, per la qual es regulen les assignatures optatives, el treball de fi de títol i les pràctiques acadèmiques externes dels estudiants d'ensenyances artístiques superiors dels centres de l'Institut Superior d'Ensenyances Artístiques de la Comunitat Valenciana. [2014/9713]  
PREÀMBUL  
  
El Reial Decret 1614/2009, de 26 d'octubre, pel qual s'ordenen les ensenyances artístiques superiors regulades per la Llei Orgànica 2/2006, de 3 de maig, d'Educació, establix que els plans d'estudis de les ensenyances artístiques superiors contindran matèries optatives, pràctiques externes i treball de fi de títol. Al seu torn, establix que les pràctiques externes s'hauran d'oferir preferentment en la segona mitat del pla d'estudis i que les ensenyances conclouran amb l'elaboració i la presentació del treball de fi de títol per part de l'estudiant, que haurà de realitzar-se en la fase final del pla d'estudis i estar orientat a l'avaluació de les competències associades al títol.  
Així mateix, els reials decrets del 630/2010 al 633/2010, de 14 de maig, pels quals es regulen els continguts bàsics de les ensenyances artístiques superiors, establixen que per a l'obtenció del títol superior en Ensenyances Artístiques caldrà superar la totalitat de les assignatures, les pràctiques i el treball de fi de títol que constituïsquen el pla d'estudis. I queda pendent una altra disposició sobre el procés d'elaboració i avaluació que, en conseqüència i en l'exercici de la seua autonomia, haurà de ser regulat per cada centre dependent de l'Institut Superior d'Ensenyances Artístiques de la Comunitat Valenciana (d'ara en avant ISEACV), entitat autònoma de la Generalitat creada per la Llei 8/2007, de 2 de març, de la Generalitat, d'ordenació de centres superiors d'ensenyances artístiques i de creació de l'Institut Superior d'Ensenyances Artístiques de la Comunitat Valenciana.  
El Decret 48/2011, de 6 de maig, del Consell, pel qual s'establix l'ordenació de les ensenyances artístiques superiors i es determina el marc normatiu per a la implantació dels plans d'estudis corresponents als títols oficials en les diferents ensenyances artístiques superiors en l'àmbit de la Comunitat Valenciana, establix en l'article 7 que mitjançant una orde de la conselleria amb competències en matèria d'educació superior s'establirà el procediment per a la realització de les pràctiques externes i del treball de fi de títol, així com el de l'autorització de les assignatures optatives.  
En les ordes de la 22/2011 a la 26/2011, de 2 de novembre, de la Conselleria d'Educació, Formació i Ocupació, per les quals s'autoritzen els plans d'estudi dels centres d'ensenyances artístiques superiors dependents de l'ISEACV conduents a l'obtenció del títol superior d'Ensenyances Artístiques, s'establixen el nombre de crèdits ECTS de les assignatures optatives, les pràctiques externes i el treball de fi de títol per a cada una de les especialitats.  
En conseqüència, per mitjà de la present orde s'establix i es regula el procediment d'autorització de les assignatures optatives; s'establixen les directrius generals per a la definició, organització, realització, defensa, avaluació i organització administrativa dels treballs de fi de títol, i es desplega la regulació de les pràctiques acadèmiques externes dels estudiants dels estudis superiors d'Art Dramàtic, Arts Plàstiques en l'especialitat de Ceràmica, Dansa, Disseny i Música dels centres de l'ISEACV.  
El títol competencial en què es fonamenta la competència de la Generalitat és l'establit en l'article 53 de l'Estatut d'Autonomia de la Comunitat Valenciana, en la redacció feta per la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol.  
  
Per allò que s'ha exposat, informat el Consell Valencià d'Universitats i de Formació Superior, d'acord amb la proposta del director general d'Universitat, Estudis Superiors i Ciència de data 3 d'octubre de 2014, oït el Consell Jurídic Consultiu de la Comunitat Valenciana, i en exercici de les atribucions conferides per la disposició final primera del Decret 48/2011, abans mencionat, i per l'article 28, apartat e, de la Llei 5/1983, de 30 de desembre, del Consell,  
ORDENE  
  
CAPÍTOL I  
Disposició preliminar  
  
Article 1. Objecte i àmbit  
La present orde té per objecte establir els criteris i procediments que garantisquen una actuació homogènia en la planificació i l'avaluació de les assignatures optatives, el treball de fi de títol i les pràctiques externes dels estudis superiors en Ensenyances Artístiques d'Art Dramàtic, Arts Plàstiques en l'especialitat de Ceràmica, Dansa, Disseny i Música dels centres de l'Institut Superior d'Ensenyances Artístiques de la Comunitat Valenciana (ISEACV).  
  
CAPÍTOL II  
Assignatures optatives  
  
Article 2. Principis generals  
1. Les assignatures optatives oferides han d'ajustar-se al curs i al nombre de crèdits ECTS que establisca el pla d'estudis autoritzat per a cada centre.  
2. L'alumnat triarà el nombre d'assignatures optatives necessàries per a completar els crèdits que necessite per a obtindre la titulació, que es podran realitzar en el curs o cursos que estimen convenient, sempre subjectes als criteris d'organització establits per cada un dels centres.  
  
  
Article 3. Procediment  
Els centres de l'ISEACV s'atindran al procediment desplegat en el present capítol per a l'autorització de les optatives dels estudis superiors en Ensenyances Artístiques d'Art Dramàtic, Arts Plàstiques en l'especialitat de Ceràmica, Dansa, Disseny i Música.  
Els centres sol·licitaran anualment a l'ISEACV, en el curs anterior a la implantació, la totalitat d'assignatures optatives a oferir per al següent curs acadèmic. La sol·licitud serà remesa per la direcció del centre per a la seua autorització.  
  
Article 4. Proposta  
1. La comissió amb competències en coordinació pedagògica de cada centre aprovarà la proposta d'optatives. La direcció del centre elevarà anualment la sol·licitud d'autorització d'assignatures optatives a la direcció de l'ISEACV amb anterioritat a l'1 de març del curs acadèmic anterior a la implantació. La sol·licitud s'acompanyarà de les corresponents guies docents de cada una de les assignatures proposades.  
  
2. En la sol·licitud d'autorització també es podran incloure com a assignatures optatives per a una especialitat determinada les assignatures de formació obligatòria d'especialitat o les assignatures específiques de centre d'altres especialitats diferents de la cursada.  
  
Article 5. Autorització  
El Consell de Direcció de l'ISEACV resoldrà les propostes d'autorització abans de l'1 de maig de cada any. Els centres únicament podran oferir com a assignatures optatives aquelles que prèviament hagen sigut autoritzades per l'ISEACV per al curs acadèmic.  
  
Article 6. Requisits  
Les matèries optatives autoritzades només podran ser impartides de manera efectiva si es complixen les condicions següents:  
a) Adequació del total de crèdits de matèries optatives autoritzades al nombre d'alumnes susceptible de poder cursar-los.  
b) El professorat responsable de desenrotllar-la haurà d'ocupar un lloc de la plantilla del centre i tindre hores disponibles en el departament a què pertanga per a impartir-la.  
  
Article 7. Elecció i adjudicació  
1. L'alumnat podrà triar com a optatives les assignatures que s'oferisquen en cada centre i especialitat per a cada curs acadèmic. L'alumnat triarà per orde de prioritat les assignatures optatives que desitge cursar, que els seran adjudicades atenent les possibilitats organitzatives i de programació del centre, establint-se una prioritat per a l'alumnat que haja superat almenys el 50 % dels crèdits ECTS per a l'obtenció del títol i per orde de matrícula.  
2. L'alumnat que no supere l'assignatura optativa corresponent s'haurà d'acollir a l'oferta d'assignatures optatives del curs següent.  
  
CAPÍTOL III  
Treball de fi de títol  
  
Article 8. Principis generals  
1. La present regulació establix les directrius generals per a la definició, organització, realització, defensa, avaluació i organització administrativa dels treballs de fi de títol, d'ara en avant TFT, que es regulen en els diferents centres dependents de l'ISEACV.  
2. El contingut de les disposicions contingudes en el present capítol es complementa amb la resta de reglamentacions en vigor de l'ISEACV referents al reconeixement i a la transferència de crèdits, i a la mobilitat dels estudiants.  
3. Cada comissió acadèmica d'especialitat, o itinerari si és el cas, dels diferents centres dependents de l'ISEACV podrà desplegar la present normativa per a adequar-la a les característiques pròpies de cada centre i als títols superiors d'Ensenyances Artístiques que s'hi impartixen. Este desplegament normatiu serà aprovat i publicat perquè se'n tinga coneixement en el mateix centre i haurà de comptar amb l'informe favorable de l'ISEACV, que comprovarà que s'adequa al que disposa esta normativa.  
  
Article 9. Característiques del treball de fi de títol  
1. El TFT consistix en l'elaboració per part de l'estudiant i de manera individual d'un treball original, en el qual s'integren i s'apliquen els continguts formatius rebuts, així com les competències, capacitats i habilitats adquirides en els corresponents estudis.  
  
2. Els objectius i les característiques del TFT i la càrrega de treball necessària per a complir-los per part dels estudiants hauran de ser coherents amb el nivell de formació d'estudis superiors i ajustar-se al nombre de crèdits ECTS que li corresponguen en el pla d'estudis de la titulació i la seua especialitat corresponent.  
3. A efectes organitzatius, el TFT té el caràcter d'assignatura del pla formatiu del títol superior d'Ensenyances Artístiques, amb la seua càrrega lectiva per als tutors i la corresponent guia docent, en la qual es recollirà la seua especificitat en relació amb la titulació superior d'Ensenyances Artístiques, així com les seues característiques i requisits. El contingut i tipus del TFT s'ajustarà al que estipule la guia docent de l'assignatura, que permetrà avaluar les competències adquirides dins de les àrees de coneixement de la titulació cursada.  
4. El contingut de cada TFT haurà de tindre correspondència amb els especificats en la guia docent de l'assignatura i ajustar-se a un dels formats següents:  
- Treballs de caràcter o aplicació professional relacionats amb la titulació.  
- Treballs experimentals, teòrics o performatius relacionats amb la titulació.  
- Treballs de revisió i investigació bibliogràfica relacionats amb la titulació.  
- Treballs coordinats amb les pràctiques externes de la titulació.  
- Altres treballs no inclosos en les modalitats anteriors, segons s'especifique en la normativa particular de cada titulació.  
5. Quant a les tipologies dels projectes, podran ser les següents:  
  
a) Treballs de caràcter investigador o professional relacionats amb la titulació.  
b) Treballs vinculats amb les empreses on l'alumne realitza les pràctiques externes.  
c) Treballs realitzats amb institucions d'educació superior dins d'un programa d'intercanvi acadèmic, així com amb altres institucions, organismes o empreses, sempre que hi haja un conveni entre estos i l'ISEACV.  
6. El tipus de TFT s'haurà d'ajustar als criteris aprovats per cada comissió acadèmica d'especialitat, o itinerari si és el cas, dels diferents centres dependents de l'ISEACV, tenint en compte prèviament les directrius i les línies d'investigació definides pels departaments d'especialitat associats a cada títol.  
7. El TFT serà avaluat una vegada que l'estudiant dispose de tots els crèdits necessaris per a l'obtenció del títol corresponent, excepte els corresponents al mateix TFT.  
  
Article 10. Estructura docent: el tutor acadèmic  
1. Tots els TFT estaran dirigits pel tutor o tutors acadèmics, que seran professors preferiblement amb docència en el pla d'estudis del títol superior i amb una formació que s'adeqüe per a exercir esta tasca en algun àmbit competencial del títol.  
2. Els tutors acadèmics que impartisquen l'assignatura de TFT hauran de complir un perfil capaç d'exposar a cada estudiant les característiques del treball, d'orientar-lo en el seu desenrotllament i de vetlar pel compliment dels objectius fixats, així com de fer-ne el seguiment. Les normatives dels centres de cada titulació establiran, si és el cas, les característiques que hauran de posseir els tutors acadèmics: vinculació amb la titulació, categoria professional i perfil acadèmic.  
3. L'assignació del professorat responsable de tutelar els TFT la realitzarà la comissió acadèmica d'especialitat, o itinerari si és el cas, amb el vistiplau de la direcció del centre.  
4. La labor docent la podrà realitzar un tutor o grup de tutors acadèmics, que assumiran les responsabilitats següents:  
a) Dirigir el desenrotllament del TFT.  
b) Assegurar que el TFT reunisca els requisits formals, teòrics, tècnics o artístics requerits per a cada tipus de projecte.  
c) Garantir que tot treball que es presente per a la seua defensa tinga la qualitat suficient.  
d) Estar a disposició del tribunal avaluador, després del depòsit del projecte i prèviament a l'exposició pública, per a resoldre tots els dubtes i preguntes que es puguen plantejar.  
5. La comissió acadèmica d'especialitat, o itinerari si és el cas, amb el vistiplau de la direcció del centre, podrà autoritzar, quan el TFT es realitze en una entitat externa o en el marc d'un conveni de pràctiques en altres institucions o organismes diferents de l'ISEACV, que el treball siga codirigit per personal alié al centre dependent de l'ISEACV en col·laboració amb el tutor o tutors acadèmics del centre on s'ha formalitzat la matrícula.  
  
Article 11. Inscripció i matrícula  
1. L'estudiant presentarà davant de la comissió acadèmica d'especialitat, o itinerari si és el cas, de cada centre, en període lectiu la proposta del seu TFT. Esta haurà de contindre els aspectes que determinen els centres dependents de l'ISEACV.  
2. En cas de cotutorització amb tutors, directors o professors d'altres centres dependents de l'ISEACV o altres empreses o institucions nacionals o internacionals, els motius que la justifiquen s'hauran d'explicar per mitjà d'un escrit que acompanye la proposta.  
3. Quan el TFT estiga relacionat amb les pràctiques externes, només es farà pública la relació de destinació de pràctiques. La proposta del TFT s'assignarà després de l'adjudicació del lloc de pràctiques i coordinada amb estes.  
4. La proposta de TFT haurà de ser revisada i aprovada per la comissió acadèmica d'especialitat, o itinerari si és el cas, i haurà de comptar amb el vistiplau de la direcció del centre. Les propostes tindran una validesa d'un curs acadèmic. Així mateix, en el cas que l'estudiant no supere la matèria en el curs en què es va matricular, la comissió acadèmica d'especialitat, o itinerari si és el cas, podrà mantindre el tema del TFT i el tutor en adjudicacions de cursos posteriors.  
5. La comissió acadèmica d'especialitat, o itinerari si és el cas, establirà si els estudiants dels programes de mobilitat poden realitzar el TFT en el centre de destinació. En tot cas, el projecte haurà de ser aprovat per la comissió acadèmica d'especialitat, o itinerari si és el cas, comptant amb el vistiplau de la direcció del centre; se li assignarà tutor o tutors acadèmics del centre ISEACV, i l'avaluació es farà en el centre ISEACV.  
6. La matrícula del TFT es realitzarà dins del termini general de matrícula que establisca el centre, per mitjà de l'abonament dels preus públics que corresponguen d'acord amb els crèdits que es tinguen assignats. Per a matricular-se del TFT serà necessari tindre matriculades totes les assignatures requerides per a finalitzar el pla d'estudis. A causa de circumstàncies d'índole excepcional, els centres podran establir terminis extraordinaris de matrícula per al TFT a l'inici del segon semestre; en qualsevol cas, haurà de transcórrer un temps mínim de tres mesos entre la matrícula i l'avaluació del TFT.  
7. La matrícula donarà dret a dos convocatòries oficials en cada curs acadèmic d'acord amb el que establisca el centre i aprove l'ISEACV. L'estudiant que no haja sigut avaluat o no haja defés el seu treball en les convocatòries establides per al curs haurà de tornar a matricular-se en un altre curs acadèmic.  
  
Article 12. Tribunal d'avaluació  
1. Els tribunals d'avaluació seran proposats per la comissió acadèmica d'especialitat, o itinerari si és el cas, abans del mes de maig de cada any amb el vistiplau del director, i seran nomenats per la direcció del centre. Els centres determinaran el nombre de tribunals avaluadors necessaris per a poder avaluar els treballs presentats, i nomenaran els membres i almenys un suplent per cada tribunal.  
  
2. Cada tribunal es compondrà, com a mínim, de tres membres: un president, un secretari i un vocal. El professorat responsable de tutelar el TFT no podrà formar part, en cap cas, del tribunal que jutge el projecte.  
  
3. Seran membres dels tribunals d'avaluació els professors de la mateixa especialitat del títol pertanyents al centre. A més podran formar-ne part professors de l'especialitat d'altres centres i/o professionals experts en les matèries sobre les quals tracten els TFT.  
  
  
Article 13. Presentació i defensa  
1. En el moment de fer la presentació i defensa del TFT, l'estudiant ha d'haver superat totes les assignatures del currículum.  
  
2. Quan l'estudiant vullga presentar el TFT haurà d'omplir en l'administració del centre una sol·licitud de defensa i d'avaluació del TFT amb quinze dies d'antelació a la corresponent convocatòria oficial.  
  
3. El TFT es presentarà en el lloc, data, format, suport i nombre de còpies que determinen les disposicions normatives de la comissió acadèmica d'especialitat, o itinerari si és el cas, de cada centre.  
4. El centre serà el que garantisca la protecció de tota la informació depositada del TFT. Fins al moment de la defensa, l'autor del projecte no tindrà accés a les còpies depositades. Quan el TFT siga avaluat positivament, se n'incorporarà una còpia en format electrònic al repositori institucional.  
5. Els centres de l'ISEACV inclouran en el calendari de gestió acadèmica de cada curs els diferents períodes en què l'alumnat podrà presentar el TFT. En tot cas, i tal com establix l'article 4 d'esta orde, l'alumnat tindrà dret únicament a dos convocatòries en cada curs acadèmic.  
6. La presentació es podrà fer en qualsevol dels idiomes que s'han utilitzat en la impartició de les ensenyances artístiques superiors. En tot cas, es garantirà el dret a elaborar i defendre el TFT en qualsevol dels idiomes oficials de la comunitat autònoma.  
7. La defensa del TFT es farà en un acte públic. Els centres hauran de fer pública la convocatòria, dia, hora i lloc, amb una antelació mínima de cinc dies naturals. Cada estudiant disposarà d'un temps màxim determinat pel centre per a la defensa, en què haurà d'exposar els objectius, la metodologia, el contingut i les conclusions del seu TFT.  
  
8. En acabar la defensa, el tribunal podrà plantejar preguntes, sol·licitar aclariments o fer comentaris o suggeriments sobre el TFT presentat.  
  
Article 14. Avaluació i qualificació  
1. El TFT serà avaluat per un tribunal. El professorat responsable de tutelar el TFT emetrà un informe d'avaluació de cada un dels estudiants.  
  
2. Per a poder optar a la presentació i defensa davant de tribunal, serà requisit imprescindible comptar amb l'informe d'avaluació favorable elaborat pel tutor o tutors seguint els criteris establits en la guia docent.  
3. Una vegada realitzada la presentació i defensa del TFT per l'estudiant i vist l'informe del tutor, el tribunal deliberarà sobre la qualificació que li correspon d'acord amb els criteris d'avaluació. Els criteris d'avaluació es faran públics per mitjà de la corresponent guia docent de TFT. Estos partiran dels resultats d'aprenentatge marcats per l'assignatura i de les competències previstes per a la titulació. El tribunal elaborarà una acta de qualificació individual per a cada estudiant en què s'especificaran el tema del TFT, els criteris i instruments amb què s'ha determinat el nivell d'adquisició dels resultats d'aprenentatge i de les competències, així com la qualificació global obtinguda per l'estudiant. Per a obtindre la qualificació final d'este apartat, caldrà tindre en compte la qualificació que cada membre del tribunal atribuïsca al TFT. En les disposicions normatives del TFT de la titulació i en les seues corresponents guies docents, s'establirà el procediment detallat sobre els aspectes a valorar i la forma d'obtindre la qualificació.  
4. Els reials decrets 1125/2003, de 5 de setembre, i 1614/2009, de 26 d'octubre, establixen que les qualificacions seran numèriques seguint una escala de 0 a 10, amb un decimal: 0-4,9: suspens (SS); 5,0-6,9: aprovat (AP); 7,0-8,9: notable (NT); 9,0-10: excel·lent (EX); la menció de matrícula d'honor podrà ser atorgada a estudiants que hagen obtingut una qualificació igual o superior a 9,0. El seu nombre no podrà excedir el cinc per cent de l'alumnat matriculat en eixa matèria en el corresponent curs acadèmic.  
5. En cas d'obtindre informe desfavorable o qualificació de suspens pel tribunal, es farà arribar un informe a l'estudiant amb les recomanacions oportunes per a la millora del treball i la seua posterior avaluació.  
  
6. L'alumne disconforme amb la qualificació obtinguda podrà sol·licitar la revisió del seu TFT per mitjà d'una instància dirigida al president del tribunal en què argumente les raons de la seua disconformitat. La revisió de l'avaluació serà realitzada en primera instància pel mateix tribunal i en la següent instància serà resolta pel procediment que determine l'ISEACV.  
7. Els terminis de sol·licitud, revisió i resolució de l'avaluació seran determinats pels centres.  
  
Article 15. Depòsit  
Els centres determinaran els períodes de custòdia i permanència dels TFT una vegada finalitzat tot el procés d'avaluació i qualificació.  
  
Article 16. TFT realitzats en el marc de programes d'intercanvi acadèmic  
1. Els centres, excepcionalment, garantiran la mobilitat de l'alumnat durant el període de realització del TFT, sempre que les normatives a aplicar ho permeten i, en tot cas, a través d'acords bilaterals específics amb aquells centres que garantisquen un sistema de cotutorització de l'alumnat i unes condicions adequades perquè es realitze en el centre d'acollida.  
2. Els acords hauran de contemplar un model de mínims, segons establisquen els centres implicats, que garantisca el manteniment de la qualitat dels TFT realitzats per l'alumnat dels centres dependents de l'ISEACV.  
3. En el cas que el TFT siga desenrotllat en una institució d'educació superior estrangera, esta ha d'expedir l'informe d'avaluació favorable, que s'haurà de remetre al centre a què pertany l'estudiant.  
  
Article 17. Propietat intel·lectual  
Al TFT li serà aplicable el que dispose la legislació vigent en matèria de propietat intel·lectual.  
  
CAPÍTOL IV  
Pràctiques acadèmiques externes  
  
Article 18. Definició, naturalesa i característiques de les pràctiques externes  
1. Les pràctiques acadèmiques externes són una activitat de naturalesa formativa realitzada pels estudiants d'estudis superiors i màsters i supervisada pels centres dependents de l'ISEACV l'objectiu de la qual és permetre als estudiants aplicar i complementar els coneixements adquirits en la seua formació acadèmica, afavorint l'adquisició de competències que els preparen per a l'exercici d'activitats professionals, els faciliten l'ocupabilitat i els fomenten la capacitat d'emprenedoria.  
2. Es podran realitzar en els mateixos centres dependents de l'ISEACV, excepte en el centre de matrícula, o en entitats col·laboradores, com ara empreses, institucions i entitats públiques i privades en l'àmbit nacional i internacional.  
3. Atés el caràcter formatiu de les pràctiques acadèmiques externes, de la seua realització no se'n derivaran, en cap cas, obligacions pròpies d'una relació laboral, ni el seu contingut podrà donar lloc a la substitució de la prestació laboral pròpia de llocs de treball.  
4. Així mateix, i en el cas que a l'acabament dels estudis l'alumne s'incorpore a la plantilla de l'entitat col·laboradora, el temps de les pràctiques no es comptarà a l'efecte d'antiguitat ni eximirà del període de prova, llevat que en l'oportú conveni col·lectiu aplicable s'estipule expressament una altra cosa.  
  
Article 19. Fins  
Amb la realització de les pràctiques acadèmiques externes es pretenen aconseguir els fins següents:  
a) Contribuir a la formació integral dels estudiants complementant el seu aprenentatge teòric i pràctic.  
b) Facilitar el coneixement de la metodologia de treball adequada a la realitat professional en què els estudiants hauran d'operar, contrastant i aplicant els coneixements adquirits.  
c) Afavorir el desenrotllament de competències tècniques, metodològiques, personals i participatives.  
d) Obtindre una experiència pràctica que els facilite la inserció en el mercat de treball i millore la seua ocupabilitat futura.  
e) Afavorir els valors de la innovació, la creativitat i l'emprenedoria.  
  
  
Article 20. Modalitats de pràctiques acadèmiques externes  
Les pràctiques acadèmiques externes seran curriculars i extracurriculars.  
a) Les pràctiques curriculars es configuren com a activitats acadèmiques integrants del pla d'estudis de què es tracte.  
b) Les pràctiques extracurriculars són aquelles que els estudiants podran realitzar amb caràcter voluntari durant el seu període de formació i que, tot i tindre els mateixos fins que les pràctiques curriculars, no formen part del corresponent pla d'estudis. No obstant això, seran previstes en el suplement europeu al títol conforme determine la normativa vigent.  
  
Article 21. Duració i horaris de realització de les pràctiques  
1. La duració de les pràctiques serà la següent:  
a) Les pràctiques externes curriculars tindran la duració que establisca el pla d'estudis corresponent.  
b) Les pràctiques externes extracurriculars tindran una duració preferentment no superior al cinquanta per cent del curs acadèmic, procurant assegurar el correcte desenrotllament i seguiment de les activitats acadèmiques de l'estudiant.  
2. Els horaris de realització de les pràctiques s'establiran d'acord amb les seues característiques i les disponibilitats de l'entitat col·laboradora. Els horaris, en tot cas, seran compatibles amb l'activitat acadèmica, formativa i de representació i participació desenrotllada per l'estudiant en els centres dependents de l'ISEACV.  
  
  
Article 22. El projecte formatiu  
1. El projecte formatiu concretarà el pla de treball, amb les activitats a desenrotllar tant presencials com autònomes, per a la realització de cada una de les pràctiques acadèmiques externes per a les quals s'haja subscrit un acord de cooperació educativa.  
2. Els projectes formatius s'hauran de formular en consonància amb la guia docent de les pràctiques externes. Esta fixarà els objectius educatius, que s'establiran considerant les competències transversals, generals i específiques que ha d'adquirir l'estudiant, així com els coneixements previs, els continguts, els resultats d'aprenentatge, la metodologia, la planificació de la càrrega ECTS, els procediments d'avaluació de l'adquisició de les competències, el sistema de qualificacions i l'organització temporal de l'aprenentatge. Així mateix, els continguts de les pràctiques es definiran de manera que asseguren la relació directa de les competències a adquirir amb els estudis cursats.  
3. En tot cas, es procurarà que el projecte formatiu es conforme seguint els principis d'inclusió, igualtat d'oportunitats, no-discriminació i accessibilitat universal.  
  
Article 23. Acords de cooperació educativa  
1. Per a la realització de les pràctiques externes, els centres dependents de l'ISEACV subscriuran acords de cooperació educativa amb les entitats col·laboradores previstes en l'article 20.2 de la present orde i fomentaran que estes siguen accessibles per a la realització de pràctiques d'estudiants amb discapacitat procurant la disposició dels recursos humans, materials i tecnològics necessaris que asseguren la igualtat d'oportunitats. En el cas que l'entitat col·laboradora siga una administració pública, l'ISEACV tramitarà la subscripció de l'oportú conveni de col·laboració, l'aprovació del qual correspondrà al Consell de Direcció de l'ISEACV o òrgan en qui delegue.  
2. Els acords de cooperació educativa establiran el marc regulador de les relacions entre l'estudiant, l'entitat col·laboradora i el centre dependent de l'ISEACV. Les clàusules o els annexos que les despleguen hauran d'integrar almenys:  
a) El projecte formatiu objecte de la pràctica a realitzar per l'estudiant.  
b) El règim de permisos a què tinga dret d'acord amb la normativa vigent.  
c) Les condicions de rescissió anticipada de la pràctica en cas d'incompliment dels seus termes.  
d) Si és el cas, el règim de subscripció i pagament d'assegurances, tant d'accidents com de responsabilitat civil.  
e) L'existència, si és el cas, d'una borsa o ajuda d'estudis per a l'estudiant i la forma d'accés.  
f) La protecció de les seues dades.  
g) La regulació dels eventuals conflictes sorgits en el seu desenrotllament.  
h) Els termes del reconeixement del centre dependent de l'ISEACV a la labor realitzada pels tutors de l'entitat col·laboradora.  
  
Article 24. Destinataris de les pràctiques i requisits per a la seua realització  
1. Podran realitzar pràctiques acadèmiques externes:  
a) Els estudiants matriculats en els estudis superiors i màsters en Ensenyances Artístiques impartits pels centres dependents de l'ISEACV.  
b) Els estudiants d'altres centres superiors i d'universitats espanyoles o estrangeres que, en virtut de programes de mobilitat acadèmica o d'acords que hagen establit, es troben cursant estudis en els centres dependents de l'ISEACV.  
c) Aquells alumnes que hagen superat el 50 per cent dels crèdits necessaris per a obtindre el títol superior en Ensenyances Artístiques que estiguen cursant. En el cas dels alumnes de màster, este requisit no serà aplicable.  
2. Per a la realització de les pràctiques externes els estudiants hauran de complir, si és el cas, els requisits següents:  
a) Estar matriculat en estudis superiors o màsters a què es vinculen les competències transversals, generals i específiques a adquirir per l'estudiant en la realització de la pràctica.  
b) En el cas de pràctiques externes curriculars, estar matriculat en la corresponent assignatura de pràctiques, segons el pla d'estudis de què es tracte.  
c) No mantindre cap relació contractual amb l'empresa, institució o entitat pública o privada o el mateix centre dependent de l'ISEACV on s'hagen de realitzar les pràctiques, excepte autorització de l'ISEACV.  
  
  
Article 25. Drets i deures dels estudiants en pràctiques  
1. Durant la realització de les pràctiques externes, els estudiants tindran els següents drets:  
a) A la tutela, durant el període de duració de la corresponent pràctica, per un professor del centre i per un professional que preste servicis en l'empresa, institució o entitat on es realitze.  
b) A l'avaluació d'acord amb els criteris establits pels centres dependents de l'ISEACV.  
c) A l'obtenció d'un informe per part de l'entitat col·laboradora on ha realitzat les pràctiques, amb menció expressa de l'activitat realitzada, la seua duració i, si és el cas, el seu rendiment.  
d) A percebre, en els casos en què així s'estipule, l'aportació econòmica de l'entitat col·laboradora, en concepte de borsa o ajuda a l'estudi.  
  
e) A la propietat intel·lectual i industrial en els termes establits en la legislació reguladora de la matèria.  
f) A rebre, per part de l'entitat col·laboradora, informació de la normativa de seguretat i prevenció de riscos laborals.  
g) A complir amb la seua activitat acadèmica, formativa i de representació i participació, prèvia comunicació amb antelació suficient a l'entitat col·laboradora.  
h) A disposar dels recursos necessaris per a l'accés dels estudiants amb discapacitat a la tutela, a la informació, a l'avaluació i a la mateixa realització de les pràctiques en igualtat de condicions.  
i) A conciliar, en el cas dels estudiants amb discapacitat, la realització de les pràctiques amb aquelles activitats i situacions personals derivades o connectades amb la situació de discapacitat.  
j) A aquells altres drets previstos en la normativa vigent i en els corresponents acords de cooperació educativa subscrits pels centres dependents de l'ISEACV amb l'entitat col·laboradora.  
2. Així mateix, durant la realització de les pràctiques externes, els estudiants hauran de complir els deures següents:  
a) Complir la normativa vigent relativa a pràctiques externes establida per l'ISEACV.  
b) Conéixer i complir el projecte formatiu de les pràctiques seguint les indicacions del tutor assignat per l'entitat col·laboradora davall la supervisió del tutor acadèmic del centre dependent de l'ISEACV.  
c) Mantindre contacte amb el tutor acadèmic del centre durant el desenrotllament de la pràctica i comunicar-li qualsevol incidència que hi puga sorgir, així com entregar els documents i informes de seguiment intermedi i la memòria final que li siguen requerits.  
  
d) Incorporar-se a l'entitat col·laboradora de què es tracte en la data acordada, complir l'horari previst en el projecte educatiu i respectar les normes de funcionament, seguretat i prevenció de riscos laborals de l'entitat.  
e) Desenrotllar el projecte formatiu i complir amb diligència les activitats acordades amb l'entitat col·laboradora d'acord amb les línies establides en el projecte.  
f) Elaborar la memòria final de les pràctiques, prevista en l'article 32 d'esta orde, i, si és el cas, l'informe intermedi.  
g) Guardar confidencialitat en relació amb la informació interna de l'entitat col·laboradora i guardar secret professional sobre les seues activitats durant la seua estada i finalitzada esta.  
h) Mostrar, en tot moment, una actitud respectuosa cap a la política de l'entitat col·laboradora.  
i) Qualsevol altre deure previst en la normativa vigent i en el corresponents acords de cooperació educativa subscrits pels centres dependents de l'ISEACV amb l'entitat col·laboradora.  
  
Article 26. Tutories i requisits per a exercir-les  
1. Per a la realització de les pràctiques externes, els estudiants comptaran amb un tutor de l'entitat col·laboradora i un tutor acadèmic dels centres dependents de l'ISEACV.  
2. El tutor designat per l'entitat col·laboradora haurà de ser una persona vinculada a l'entitat, amb experiència professional i amb els coneixements necessaris per a realitzar una tutela efectiva. No podrà coincidir amb la persona que exercix les funcions de tutor acadèmic dels centres dependents de l'ISEACV.  
3. La designació del tutor acadèmic del centre dependent de l'ISEACV es farà d'acord amb els procediments establits per este:  
  
a) Per a les pràctiques curriculars, el tutor haurà de ser un professor dels centres dependents de l'ISEACV, amb preferència del mateix centre en què es trobe matriculat l'estudiant i, en tot cas, afí a l'ensenyança a què es vincula la pràctica.  
b) En el cas de les pràctiques extracurriculars, el tutor acadèmic serà preferentment un professor dels centres dependents de l'ISEACV que impartisca docència en la mateixa branca de coneixement de l'ensenyança cursada.  
4. Els centres dependents de l'ISEACV facilitaran als tutors d'estudiants amb discapacitat la informació i la formació necessàries per a l'exercici d'esta funció.  
  
Article 27. Drets i deures del tutor de l'entitat col·laboradora  
1. El tutor de l'entitat col·laboradora tindrà els drets següents:  
a) Al reconeixement de la seua activitat col·laboradora per part dels centres dependents de l'ISEACV en els termes que prevegen els acords de cooperació educativa.  
b) A ser informat sobre la normativa que regula les pràctiques externes, així com del projecte formatiu i de les condicions del seu desenrotllament.  
c) A tindre accés al centre dependent de l'ISEACV per a obtindre la informació i el suport necessaris per al compliment dels fins propis de la seua funció.  
d) A aquelles altres consideracions específiques que el centre dependent de l'ISEACV puga establir.  
2. Així mateix tindrà els deures següents:  
a) Acollir l'estudiant i organitzar l'activitat a desenrotllar d'acord amb el que establix el projecte formatiu.  
b) Supervisar les seues activitats, orientar i controlar el desenrotllament de la pràctica amb una relació basada en el respecte mutu i el compromís amb l'aprenentatge.  
c) Informar l'estudiant de l'organització i del funcionament de l'entitat i de la normativa d'interés, especialment la relativa a la seguretat i riscos laborals.  
d) Coordinar amb el tutor acadèmic del centre dependent de l'ISEACV el desenrotllament de les activitats establides en l'acord de cooperació educativa, incloent-hi aquelles modificacions del pla formatiu que puguen ser necessàries per al normal desenrotllament de la pràctica, així com la comunicació i resolució de possibles incidències que puguen sorgir en el desenrotllament de la pràctica i el control de permisos per a la realització d'exàmens.  
e) Emetre els informes intermedi i final a què es referix l'article 31 d'esta orde.  
f) Proporcionar la formació complementària que necessite l'estudiant per a la realització de les pràctiques.  
g) Proporcionar a l'estudiant els mitjans materials indispensables per al desenrotllament de la pràctica.  
h) Facilitar i estimular l'aportació de propostes d'innovació, millora i emprenedoria per part de l'estudiant.  
i) Facilitar al tutor acadèmic del centre dependent de l'ISEACV l'accés a l'entitat per al compliment dels fins propis de la seua funció.  
  
j) Guardar confidencialitat en relació amb qualsevol informació que conega de l'estudiant com a conseqüència de la seua activitat com a tutor.  
k) Prestar ajuda i assistència a l'estudiant, durant la seua estada en l'entitat, per a la resolució d'aquelles qüestions de caràcter professional que puga necessitar en l'exercici de les activitats que hi realitza.  
  
  
Article 28. Drets i deures del tutor acadèmic dels centres dependents de l'ISEACV  
1. El tutor acadèmic dels centres dependents de l'ISEACV tindrà els drets següents:  
a) Al reconeixement efectiu de la seua activitat acadèmica en els termes que establisca el centre dependent de l'ISEACV, d'acord amb la seua normativa interna.  
b) A ser informat sobre la normativa que regula les pràctiques externes, així com del projecte formatiu i de les condicions en què es desenrotllarà l'estada de l'estudiant a tutelar.  
c) A tindre accés a l'entitat per al compliment dels fins propis de la seua funció.  
2. Així mateix, tindrà els deures següents:  
a) Vetlar pel normal desenrotllament del projecte formatiu, garantint la compatibilitat de l'horari de realització de les pràctiques amb les obligacions acadèmiques, formatives i de representació i participació de l'estudiant.  
b) Fer un seguiment efectiu de les pràctiques coordinant-se amb el tutor de l'entitat col·laboradora i vistos, si és el cas, els informes de seguiment.  
c) Autoritzar les modificacions que es produïsquen en el projecte formatiu.  
d) Dur a terme el procés avaluador de les pràctiques de l'estudiant tutelat d'acord amb el que establix l'article 33 d'esta orde.  
  
e) Guardar confidencialitat en relació amb qualsevol informació que conega com a conseqüència de la seua activitat com a tutor.  
f) Informar l'òrgan responsable de les pràctiques externes en el centre dependent de l'ISEACV de les possibles incidències sorgides.  
g) Supervisar, i si és el cas sol·licitar, l'adequada disposició dels recursos de suport necessaris per a assegurar que els estudiants amb discapacitat realitzen les seues pràctiques en condicions d'igualtat d'oportunitats, no-discriminació i accessibilitat universal.  
  
Article 29. Informe de seguiment intermedi i informe final del tutor de l'entitat col·laboradora  
1. El tutor de l'entitat col·laboradora realitzarà i remetrà al tutor acadèmic del centre dependent de l'ISEACV un informe final, a la conclusió de les pràctiques, que recollirà el nombre d'hores realitzades per l'estudiant i en el qual podrà valorar els següents aspectes referits, si és el cas, a les competències transversals, generals i específiques previstes en el corresponent projecte formatiu:  
a) Capacitat tècnica.  
b) Capacitat d'aprenentatge.  
c) Administració de treballs.  
d) Habilitats de comunicació oral i escrita. En el cas d'estudiants amb discapacitat que tinguen dificultats en l'expressió oral, s'haurà d'indicar el grau d'autonomia per a esta habilitat i si hi requerix algun tipus de recurs tècnic o humà.  
e) Sentit de la responsabilitat.  
f) Facilitat d'adaptació.  
g) Creativitat i iniciativa.  
h) Implicació personal.  
i) Motivació.  
j) Receptivitat a les crítiques.  
k) Puntualitat.  
l) Relacions amb el seu entorn laboral.  
m) Capacitat de treball en equip.  
n) Aquells altres aspectes que es consideren oportuns.  
2. Una vegada transcorreguda la mitat del període de duració de les pràctiques, es podrà elaborar un informe intermedi de seguiment, quan així s'establisca, d'acord amb la normativa de cada centre.  
  
Article 30. Informe de seguiment intermedi i memòria final de les pràctiques de l'estudiant  
1. L'estudiant elaborarà i entregarà al tutor acadèmic del centre dependent de l'ISEACV una memòria final, a la conclusió de les pràctiques, en què hauran de figurar, entre altres, els aspectes següents:  
a) Dades personals de l'estudiant.  
b) Entitat col·laboradora on ha realitzat les pràctiques i lloc d'ubicació.  
c) Descripció concreta i detallada de les tasques, treballs desenrotllats i departaments de l'entitat a què ha estat assignat.  
d) Valoració de les tasques desenrotllades amb els coneixements i competències adquirits en relació amb els estudis d'estudis superiors i màsters en Ensenyances Artístiques.  
e) Relació dels problemes plantejats i el procediment seguit per a resoldre'ls.  
f) Identificació de les aportacions que, en matèria d'aprenentatge, han suposat les pràctiques.  
g) Avaluació de les pràctiques i suggeriments de millora.  
2. En el cas que hi haja informe de seguiment intermedi, l'estudiant elaborarà, si és el cas, un informe de seguiment intermedi, preferentment una vegada transcorreguda la mitat del període de duració de les pràctiques, que reculla la valoració del desenrotllament del projecte formatiu.  
  
Article 31. Avaluació de les pràctiques  
El tutor acadèmic del centre avaluarà les pràctiques desenrotllades de conformitat amb els procediments que establisquen les guies docents de l'assignatura de cada centre dependent de l'ISEACV, omplint el corresponent informe de valoració.  
  
Article 32. Reconeixement acadèmic i acreditació  
1. El reconeixement acadèmic de les pràctiques externes es realitzarà d'acord amb les normes i procediments establits per l'ISEACV.  
  
2. Finalitzades les pràctiques externes, el centre dependent de l'ISEACV emetrà un document acreditatiu que contindrà, almenys, els aspectes següents:  
a) Titular del document.  
b) Entitat col·laboradora on es van realitzar les pràctiques.  
c) Descripció de la pràctica especificant-ne la duració i les dates de realització.  
d) Activitats realitzades.  
e) Aquells altres que el centre dependent de l'ISEACV considere convenient.  
3. El centre dependent de l'ISEACV procurarà que el model de document acreditatiu de les pràctiques externes facilite la comunicació amb les entitats col·laboradores i afavorisca la mobilitat internacional dels estudiants adoptant un format semblant a l'utilitzat per als programes de mobilitat europeus.  
4. El suplement europeu al títol recollirà les pràctiques externes realitzades.  
  
Article 33. Oferta, difusió i adjudicació de les pràctiques externes  
1. En l'organització i el desenrotllament de les pràctiques es procurarà que la seua realització comporte el menor esforç econòmic per als estudiants.  
2. Els centres dependents de l'ISEACV atorgaran prioritat als estudiants que realitzen pràctiques curriculars davant dels que sol·liciten pràctiques extracurriculars. Així mateix s'atorgarà prioritat en l'elecció i en l'adjudicació de pràctiques als estudiants amb discapacitat, a fi que puguen optar a empreses en què estiguen assegurades totes les mesures d'accessibilitat universal, incloent-hi les referides al transport per al seu trasllat i accés a estes.  
3. Les ofertes de pràctiques externes hauran de contindre, en la mesura que siga possible, les dades següents:  
a) Nom o raó social de l'entitat col·laboradora on es realitzarà la pràctica.  
b) Centre, localitat i adreça on tindran lloc.  
c) Dates de començament i fi de les pràctiques, així com la seua duració en hores.  
d) Nombre d'hores diàries de dedicació o jornada i horari assignat.  
  
e) Projecte formatiu, activitats i competències a desenrotllar.  
  
Article 34. Garantia de qualitat de les pràctiques externes  
1. El sistema intern de garantia de qualitat de l'ISEACV articularà els procediments que garantisquen la qualitat de les pràctiques externes que realitzen els estudiants. Els esmentats procediments inclouran mecanismes, instruments i òrgans o unitats dedicats a la recollida i anàlisi d'informació sobre el desenrotllament de les pràctiques i la revisió de la seua planificació.  
2. L'ISEACV promourà la difusió pública de la relació de les entitats col·laboradores en què realitzen pràctiques acadèmiques externes els estudiants de cada centre dependent de l'ISEACV, així com el reconeixement públic d'aquelles empreses, institucions o entitats les pràctiques de les quals aconseguisquen majors nivells de qualitat.  
  
DISPOSICIONS ADDICIONALS  
  
Primera. Referències genèriques  
Totes les referències per a les quals en esta orde s'utilitza la forma de masculí genèric s'han d'entendre aplicables, indistintament, a dones i hòmens.  
  
Segona. Absència d'incidència en el gasto públic de la present disposició  
L'aplicació i el posterior desplegament d'esta orde no podran tindre cap incidència en la dotació de tots i cada un dels capítols de gasto assignats a la Conselleria d'Educació, Cultura i Esport i, en tot cas, hauran de ser atesos amb els seus mitjans personals i materials.  
  
  
DISPOSICIONS FINALS  
  
Primera. Desplegament normatiu  
S'autoritza l'Institut Superior d'Ensenyances Artístiques de la Comunitat Valenciana per a desenrotllar les disposicions contingudes en la present orde per mitjà de les instruccions corresponents.  
  
Segona. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 23 d'octubre de 2014  
  
La consellera d'Educació Ciència i Esport,  
MARÍA JOSÉ CATALÁ VERDET


Còpia Permalink ELI